b'\n_START_ARTICLE_\nFunikulierius\n_START_PARAGRAPH_\nFunikulierius (pranc. funiculaire < lot. funiculus \xe2\x80\x93 \xe2\x80\x9evirvut\xc4\x97, lynas\xe2\x80\x9c) \xe2\x80\x93 trumpas gele\xc5\xbeinkelis su lynine traukle, \xc4\xafrengiamas sta\xc4\x8diuose \xc5\xa1laituose keleiviams ve\xc5\xbeti. B\xc4\x97gi\xc5\xb3 keliu va\xc5\xbeiuoja lyno tempiami vagonai. Daugiausia keltuvai naudojami kalnuotose \xc5\xa1alyse. Pirmieji \xc4\xafrengti Genujoje (Italija) ir Semeringe (Austrija)._NEWLINE_Funikulierius naudojamas keleiviams kelti auk\xc5\xa1tyn kalno \xc5\xa1laitu, tod\xc4\x97l jis laikomas keltuv\xc5\xb3 r\xc5\xab\xc5\xa1imi. Funikulieriaus mechanizmo pagrindin\xc4\x97 dalis yra lynas, tod\xc4\x97l funikulierius kartais vadinamas lyniniu keltuvu, nors tai n\xc4\x97ra teisinga, kadangi lynini\xc5\xb3 keltuv\xc5\xb3 yra ir kitoki\xc5\xb3, pvz., lyniniai slidinink\xc5\xb3 keltuvai._NEWLINE_Europoje \xc5\xa1iuo metu veikia apie 80 \xc5\xbemones kelian\xc4\x8di\xc5\xb3 funikulieri\xc5\xb3. Kaune esantys funikulieriai priskiriami prie seniausi\xc5\xb3 i\xc5\xa1 j\xc5\xb3. \xc5\xbdaliakalnio ir Aleksoto funikulieriai paskelbti technikos paminklais.'